3 pin iri na xec nein ne,
ma' ac ca na wari' co an tam narima' ma',
pain Caná ma',
je i ma' wixinain cidade ma'.
Pe nain Galileia Caná.
Je ca pe cama jicon Jeju ma' quem.
Harahap je nanaparut.
Jeju,
warut,
ca' urut pain ca taxipa' urut con ca',
mama' ac urut na.
Pi' pin iri na comi uva ne,
tomi' ac cama na jicon Jeju,
tomi' non cawinacam:
Pi' pin na comi uva ta non.
Para tomi' mapa' ma' quem na' ac cam na.
Om ca maqui' querec capa' xec nein ca an hwet mi' toton pain ca hwara' opa ne oro wari' cwa',
pain ca ara tain ta' carawa ca om ara taxi' ne ca wari' wa ca'.
Ac i ma' na ca tomi' cam jicon.
Tomi' ac cama na,
tomi' pan tata co taramaja mi' e' nonon co an tam narima' ma':
Tomi' ha' jun pain oro ca ara je cuhu' ma' tata.
Pain ca judeu urut ca',
hohoc mam' taxipa' urut pain muxut pain ca cao' xi' nuxut.
Je ca an to xine pain i ma' ca cam pe wa com ma'.
Ma' 6 na.
Ac tapaxi' paxi' na,
mam' quep tapaxi' nanain pain pacun.
Iri' horonain.
Ac ca ma' 100 litro ne na ca moin' xica' pe nein.
Tomi' pan ac ca na Jeju ma',
tomi' nonon co taramaja to nanain i ma':
Cam moin' jein com pain oro tapaxi' ma' nonon.
Cam moin' xo' ac cacain na.
Cam wijimain ho' jein.
Mi' querec jun pain co ma' co querec wet nain carawa ca cao' querec te iri' ca' ac cocon na.
Cam mi' wijimain ac cocon pain na.
Toc querec ac cain na.
Comi uva pin na com ta.
Co taramaja to nanain i ma',
taxi' nanain ca maqui' ne comi uva ma'.
Co ma' co querec wet nain carawa ca cao' querec te caca ma' iri na ne,
om ca taxi' cain.
Je ca hap ra con co an tam narima' ma'.
Tomi' ac con na:
Cain' cain' xima quem?
Oro wari' ma',
cam mi' cain' taxipa' nanain comi uva ca awi tamana.
Toc toc ma'am pin iri nana co toc nanain ma' ne,
cam mi' ac tococwa na pain comi uva ca om awi homa.
Wum iri na ne,
cam mi' cain' main ca om awi homa nein,
aram aram cam mi' ac main na ca awi tamana nein ca' na ca tomi' ca ma'.
Je win an hwet pe cain ca hwara' opa nucun Jeju pane,
pain ca ara cain ca om ara taxi' ne ca wari' wa pane.
An hwet pe pe nain pain Caná pain Galileia pane.
Ara iri nain ne,
an hwet pe ac cain na ca awi tamana nucun pain ca Iri' Jam nucun.
Howa ac urut con na pain ca taxipa' urut con ca'.
Mama' ac urut pain na Cafarnaum ma'.
Mo urut:
Jeju ma'.
Jicon ma'.
Xurucun ma'.
Warut pain ca taxipa' urut con ca' quem.
Mama' mama' pi' pin urut pain Cafarnaum.
Om ca tocwan ne xec nein ca to urut pain i cain.